google/wiki40b huggingface dataset:
हिमपात

वायुमण्डल के जल के हिम बनने के कारण बर्फ धरती पर आच्छादित हो जाती है, इसे हिमपात कहते हैं।
पहचान (1970 फ़िल्म)

संक्षेप

बम्बई की रहने वाली बरखा (बबीता) अपनी विधवा माँ और भाई राकेश के साथ अमीरी में रहती है। राकेश की शादी माया नाम की एक अमीर महिला से होनी है। बरखा की मुलाकात विष्णुपुर के एक भोले आदमी, गंगाराम (मनोज कुमार) से होती है। वह शादी करने के लिए बम्बई आया है। उसका विवाह दुरिया चौधरी की बेटी के साथ होना तय हुआ था। लेकिन चौधरी ने अपनी बेटी की शादी कहीं और करने का फैसला किया, क्योंकि उन्हें पता चला कि गंगाराम अंग्रेज़ी नहीं जानता है, बेरोजगार है और उसके भविष्य की कोई संभावना नहीं है। बरखा और गंगाराम एक-दूसरे के प्रति आकर्षित होते हैं, इतना कि वह उसे उसकी बहन, चंपा (चाँद उस्मानी), और एक पूर्व-अग्निशामक से मिलवाता है, जिसके साथ वे रहते हैं। 
बरखा और गंगाराम तब और भी करीब आते हैं जब उसे पता चलता है कि उनके घर में आग लगने पर पूर्व अग्निशामक ने वास्तव में उसकी जान बचाई थी। जब बरखा के भाई और माँ को पता चलता है कि वह गंगाराम से शादी करना चाहती है तो वे क्रोधित हो जाते हैं। लेकिन जब बरखा उन्हें मना लेती है, तो राकेश शादी की चर्चा के लिए गंगाराम के घर जाता है। वह शादी या किसी भी चीज़ के बारे में चर्चा नहीं करता है, लेकिन गुस्से में घर लौटता है और अपनी माँ और बहन को बताता है कि गंगाराम स्थानीय वेश्यालय की एक नर्तकी के साथ रह रहा है। ये वही है जिसे गंगाराम ने बरखा को अपनी बहन के रूप में पेश किया था। परेशान होकर बरखा गंगाराम से भिड़ जाती है और उससे चंपा को घर से निकालने की कहती है। जब वह ऐसा करने से इनकार करता है, तो वह उसे और चंपा के बीच में से चुनने के लिए कहती है।
क़यामत

क़यामत शब्द का सरल हिन्दी में अर्थ प्रलय होता है। अर्थात क़यामत सामान्यतः उस स्थिति को कहा जाता है जब पृथ्वी पर एक बार जीवन समाप्त हो जायेगा। इसके अलग-अलग धर्मों और संस्कृतियों के भिन्न-भिन्न विचार हैं। इस तरह की बहुत भविष्यवाणियाँ भी समय-समय पर की जाती हैं। इसका कोई वैज्ञानिक प्रमाण नहीं है। 
मुस्लिम धर्म के मानने वालों के अनुसार, इस सकल चराचर जगत का एक न एक दिन अन्त होना है, उसी अन्त होने वाले दिन को यौम अल-क़ियामा कहते हैं।
लेम्डा फेज वाइरस

लेम्डा फेज वाइरस एक जीवाणुभोजी विषाणु है।
पी॰ रामदास

पी॰ रामदास (1933–2014) भारतीय फिल्म निर्देशक और पठकथा लेखक थे।
माल पहाड़िया

माल पहाड़िया, भारत की एक प्रमुख जनजाति हैं।
हिंदुस्तान प्रीफैब लिमिटेड

हिंदुस्तान प्रीफैब लिमिटेड भारत की सार्वजनिक क्षेत्र का उपक्रम (कंपनी) है।

परिचय एवं इतिहास

पाकिस्तान से विस्थापित होकर आए लोगों को जल्द आवास समाधान मुहैया कराने के उद्देश्य से 1948-49 9 में हिंदुस्तान प्रीफैब लिमिटेड़ की स्थापना की गई थी। सार्वजनिक क्षेत्र का यह केन्द्रीय उपक्रम आवास एवं शहरी गरीबी उपशमन मंत्रालय के तहत है। 2007-08 तक इसका संचित नुकसान 138.20 करोड़ रुपए और (-) 132.49 करोड़ रुपए की शुद्ध संपत्ति थी। सितंबर, 2004 से ही इसके कारखाने में उत्पादन ठप था। इस कंपनी का संचालन दिल्ली और आस-पास के इलाकों तक ही सीमित था। सरकार के बजटीय समर्थन के द्वारा वेतन का भुगतान किया जाता था। अपने भविष्य के प्रति अनिश्चितता की स्थिति के कारण कंपनी के कर्मचारी हतोत्साहित थे। औद्योगिक संबंध बेहद तनावपूर्ण थे। 1992 के बाद से कर्मचारियों के वेतनमान में संशोधन नहीं किया गया था।
सरकारी उद्यम पुनर्गठन बोर्ड की सिफारिशों के आधार पर 20 अगस्त 2009 को केन्द्रीय मंत्रिमंड़ल ने कंपनी के वित्तीय पुनर्गठन को मंज़री दे दी। इसके लिए बिना किसी नकदी दिए कंपनी के 128 करोड़ रुपए के बकाया ऋणों और ब्याज को इक्विटी में तब्दील कर दिया गया। यह 01 अप्रैल 2008 से प्रभावी हुआ।
काम के ऑर्डर को सुरक्षित करने, सकल कारोबार में सुधार लाने, कर्मचारियों की शिकायतों का निवारण करने, उन्हें परियोजना स्थल तक ले जाने को प्रोत्साहित करने, निष्क्रिय कर्मचारियों को फिर से तैनात करने और अनुबंध के आधार पर लोगों को लाने वगैरह जैसे कई कदम उठाए गए। कर्मचारियों में विश्वास बढ़ाने और यह दर्शाने के लिए की मौजूदा प्रबंधन की दिलचस्पी व्यापार में है, उनके साथ बैठकों का आयोजन किया गया। 01 अप्रैल 2009 से कंपनी में नवीनतम वेतनमानों को लागू किया गया है। इससे कर्मचारियों में प्रबंधन के प्रति पूर्ण विश्वास जागृत हुआ है।
आज की तारीख में कंपनी के पास 2000 करोड़ रुपए का ऑर्डर है। हाल ही में मिज़ोरम सरकार द्वारा कंपनी को 450 करोड़ रुपए के सीवेज और ड्रेनेज परियोजना का ऑर्डर मिला है। इसके अलावा अन्य ऑर्डरों के अतिरिक्त कंपनी के पास भारतीय खाद्य निगम और असम राइफल्स के भी काफी बड़े ऑर्डर हैं।
राष्ट्रीय सीमाओं से आगे निकलकर कंपनी ने श्रीलंका में ‘आंतरिक रूप से विस्थापित लोगों’ के लिए आवास परियोजना भी शुरु की है। अगस्त 2010 में लेह-लद्दाख (जम्मू और कश्मीर) में बादल फटने का शिकार हुए लोगों के लिए 450 पूर्वनिर्मित भवनों को पूरा करने के काम में एचपीएल ने महत्वपूर्ण भूमिका निभाई। अन्य सीपीएसई से कार्पोरेट सामाजिक ज़िम्मेदारी निधियन से 85 दिनों के रिकॉर्ड समय में एचपीएल ने यह कार्य किया। इस उपलब्धि के लिए आवास और शहरी गरीबी उपशमन मंत्री के माध्यम से प्रधानमंत्री ने भी एचपीएल की सराहना की थी।
कंपनी ने अपने मूल पूर्व निर्मित भवनों के व्यापार को स्वंय से ही दोबारा शुरु करने का निर्णय लिया है। इसके साथ ही परियोजना प्रबंधन सेवाओं की मौजूदा गतिविधि भी जारी रहेगी। इसने सेल के साथ आपसी सहमति के समझौते पर हस्ताक्षर भी किए हैं और तकनीकी-आर्थिक व्यवहार्यता रिपोर्ट प्राप्त की है। इसे शुरु करने की प्रक्रिया अपने उन्नत चरणों में है।
जॉर्ज कनंघम

जाॅर्ज कनिंघम, एक ब्रिटिश प्रशासक थे, वे ब्रिटिश भारतीय प्रांत(एवं तत्पश्चात, पाकिस्तानी प्रंत), ख़ैबर पख़्तूनख़्वा के पूर्व कार्यवाहक राज्यपाल थे। तत्पूर्व, वे एक विशिष्ट रग्बी खिलाड़ी एवं, स्काॅटिश राष्ट्रीय रग्बी टीम के सदस्य व कप्तान भी रह चुके थे।
उत्तर प्रदेश विधान सभा

स्वतन्त्रता-पूर्व

संयुक्त प्रान्त के लिए विधान सभा पहली बार 1 अप्रैल 1937 को भारत सरकार अधिनियम, 1935 के अधीन प्रस्थापित हुई। 1935 के अधिनियम के तहत, सभा की ताक़त 228 निर्धारित हुई थी और उसकी अवधि पाँच साल की थी। पुरूषोत्तम दास तंडन और अब्दुल हक़ीम 31 जुलाई 1937 को क्रमशः सभापति और उपसभापति निर्वाचित हुएँ।

स्वतन्त्रता-पश्चात्

स्वतन्त्रता के बाद, विधान सभा पहली बार 3 नवम्बर 1947 को मिली। उसकी 4 नवम्बर 1947 की मीटिंग को, विधान सभा ने यह प्रस्ताव अभिस्वीकार किया कि उसके सारे व्यापार और कार्यवाही के लेनदेन के लिए हिन्दी का उपयोग होगा और तदानुसार सदन का सारा व्यापार तत्पश्चात हिन्दी में ही होने लगा।
यूएस-बांग्ला एयरलाइन्स विमान दुर्घटना

विमान

दुर्घटनाग्रस्त विमान बमबर्डीयर 8-क्यू400 था जो कि एस2-एजीयू नाम से पंजीकृत था। विमान को पहली बार स्कैन्डिनेवियन एयरलाइन्स को भेजा गया था, फिर इसे ऑग्सबर्ग एयरवेज़ को 2008 में भेजा गया और यह तब तक इस कम्पनी के पास रहा जब तक इसे 2014 में यूएस-बांग्ला एयरलाइन्स को नहीं बेचा गया। यह विमान इससे पहले भी 2015 में बांग्लादेश के सैदपुर में रनवे से फिसल गया था। हालाँकि इस दुर्घटना में किसी को चोट नहीं आयी थी। विमान को हल्का फुल्का नुकसान पहुँचा, फिर 8 घण्टें बाद यह फिर से अपनी सेवाएँ देने लगा।

दुर्घटना

विमान स्थानीय समयानुसार 12:52 बजे (यूटीसी 6:52) बांग्लादेश की राजधानी ढाका के शाहजलाल विमानक्षेत्र से नेपाल की राजधानी काठमांडू के त्रिभुवन विमानक्षेत्र के लिये उड़ान भरी। इस विमान में 67 यात्री व चार चालक दल सवार थे।
त्रिभुवन अन्तर्राष्ट्रीय विमानक्षेत्र के टावर कंट्रोल ने विमान को रनवे 02 पर उतारने की अनुमति दी, परन्तु विमान कर्मचारी ने रनवे 20 पर उतारने का आग्रह किया। फिर टावर कंट्रोल ने रनवे 20 पर उतारने की अनुमति दी। टावर कंट्रोल ने विमान कर्मचारी से इसका आशय पूछा जिसका जवाब आया कि "मैं इसे 02 पर लैंड करना चाहता हूँ"।
स्थानीय मिडिया के अनुसार विमान ने रनवे 02 की चौखट पार कर ली थी लेकिन उसके बाद यह रनवे से उतर गया। प्रत्यक्षदर्शियों के अनुसार विमान रनवे पर सही से नहीं उतरा था। दुर्घटना में बचे एक यात्री ने बताया कि "विमान ने विचित्र तरह से व्यवहार करना प्रारम्भ कर दिया था"। कर्मियों ने बताया कि विमान बार बार डोल रहा था। जब इसकी लैंडिंग हो गयी तब यह रनवे से मुड़ने लगा और इसके बाद फिसला तथा विमानक्षेत्र में लगी दीवार से टकरा गया। इसके बाद यह फुटबॉल मैदान में जाकर दुर्घटनाग्रस्त हो गया। फिर इसमें चिंगारियाँ और ईंधन टैंक के टूटने से पूरे विमान में आग लग गयी। विमान कई टुकड़ों में टूट भी गया।

दमकलकर्मी व आपातकालीन सेवाओं को तुरन्त घटनास्थल पर भेजा गया। दमकलकर्मियों को आग पर नियंत्रण पाने में 15 मिनट लगे। इकत्तीस लोगों को तुरन्त काठमांडू के विभिन्न अस्पतालों में भर्ती करवाया गया, जिसमें बहुत से गम्भीर रूप से घायल थे। बचाव दल ने तुरन्त 8 शव घटनास्थल से प्राप्त किये। बाद में बचाव कार्यों के दौरान 32 और शव मिले। इस दुर्घटना 51 लोगों की मृत्यु हो गयी जिसमे 40 लोगों ने दुर्घटनास्थल तथा 11 लोगो ने अस्पताल में दम तोड़ दिया। दुर्घटना के बाद विमानक्षेत्र को 3 घण्टें के लिये बन्द कर दिया गया।

जाँच

नेपाल के प्रधानमन्त्री खड्ग प्रसाद शर्मा ओली (के॰ पी॰ शर्मा ओली) ने तुरन्त राहत एवं बचाव कार्यों का निरिक्षण करने हेतु दुर्घटना स्थल पर पहुँचे। बाद में उन्होंने दुर्घटना की जाँच के आदेश दिये।
दुर्घटना से कुछ मिनट पूर्व चालक दल व एयर ट्रैफिक कंट्रोल की ऑडियो से प्रथम दृष्टया ऐसा लगता है कि विमान को रनवे पर उतारने को लेकर ग़लतफ़हमी हुई है।
१९५९ का तिब्बती विद्रोह

१० मार्च १९५९ को तिब्बत पर चीन के अधिकार के विरुद्ध तिब्बत की राजधानी ल्हासा में एक विद्रोह शुरु हुआ जिसे तिब्बती विद्रोह कहा जाता है। ध्यातव्य है कि १९५१ में १७ बिन्दु समझौते के द्वारा चीन ने तिब्बत का नियंत्रण अपने हाथ में कर लिया था। यद्यपि १४वें दलाई लामा सन १९५९ में तिब्बत से बाहर निकले, किन्तु खाम और अम्बो क्षेत्रों में तिब्बती विद्रोहियों और चीनी सैनिकों के बीच संघर्ष १९५६ से ही शुरू हो गया था। यह छापामार युद्ध १९६२ तक चला जिसे चीन ने अत्यन्त नृशंश तरीके के दमन द्वारा दबा दिया।
१० मार्च को निर्वासित तिब्बती लोग तिब्बती विद्रोह दिवस के रूप में मनाते हैं।
कोहाट ज़िला

कोहाट (उर्दू: کوہاٹ‎, पश्तो: کوهاټ‎, अंग्रेज़ी: Kohat) पाकिस्तान के ख़ैबर-पख़्तूनख़्वा प्रांत का एक ज़िला है। यह करक ज़िले के उत्तर में और फ़ाटा नाम के क़बीलाई इलाक़ों के दक्षिण में स्थित है। इसमें बहुत से पश्तून क़बीलों के लोग रहते हैं, जैसे कि अफ़रीदी, ख़टक, बन्गश और ओरकज़ई। इस पूरे क्षेत्र में पश्तो बोली जाती है। कोहाट दो तहसीलों में बँटा हुआ है - कोहाट तहसील और लाची तहसील।

इतिहास

कोहाट ज़िले में सन् १९९८ में ५,६२,६४४ लोगों कि आबादी थी। इसका क्षेत्रफल क़रीब २,५४५ वर्ग किमी है। यहाँ पर १४वीं सदी ईस्वी में अफ़रीदी, ख़टक और बन्गश क़बीलों के पठान लोग आकर बस गए और अपना राज चलने लगे। १९वीं सदी में पंजाब से फैल रहे सिख साम्राज्य ने कोहाट पर क़ब्ज़ा कर लिया और अपनी हुकूमत चलाई। १८३६ में सिख साम्राज्य के पतन के साथ-साथ टेरी नामक शहर के नवाब ने यहाँ अपना राज आरम्भ कर दिया। २८ मार्च १८४९ को पंजाब के साथ-साथ कोहाट भी भारत में ब्रिटिश राज का हिस्सा बन गया। अंग्रेज़ों ने यहाँ राज तो चलाया लेकिन स्थानीय लोग हमेशा उनके विरुद्ध समय-समय पर उपद्रव करते रहे।
चन्द्रशेखर वाजपेयी

चंद्रशेखर वाजपेयी (संवत् 1855, पौष शुक्ल 10 -- संवत् 1932 विक्रमी) 19वीं शताब्दी के हिन्दी कवि हैं।
इनका जन्म सं. 1855, पौष शुक्ल 10, को मोजबाबाद (फतेहपुर) में हुआ था। इनके पिता मनीराम वाजपेयी भी अच्छे कवि थे। इनके गुरु असनी के करनेश महापात्र थे, जो "कर्णभरण", "श्रुतिभूषण" और भूपभूषण" नामक ग्रंथों के रचयिता करनेश से भिन्न 19वीं शती में रहे होंगे। 22 वर्ष की उम्र में इन्होंने दरभंगा की यात्रा की। वहाँ सात वर्ष बिताकर ये जोधपुर के राजा मानसिंह, पटियालाधीश कर्मसिंह और महाराज नरेंद्रसिंह के आश्रय में रहे। इनका शरीरपात सं. 1932 वि. में हुआ।
स्थानेश्वर महादेव मन्दिर

स्थापत्य

मंदिर की छत गुंबद के आकर की है एवं छत के सामने की तरफ का भाग एक लंबा अमला के आकर का है। मंदिर के अन्दर छत पर आज भी प्राचीन कलाकृतियाँ विद्यमान हैं। इस मंदिर में भगवान शिव का शिवलिंग अति प्राचीन शिव लिंग है। यह मंदिर दो भागों में विभाजित है। बाईं ओर भगवान श्री लक्ष्मी नारायण जी का मन्दिर है और दाईं ओर भगवान शिव का मन्दिर है। इस मंदिर में भगवान भैरव,हनुमान और राम परिवार और माता दुर्गा जी की मूर्ति स्थापित है। पौराणिक कथाओं के अनुसार, पांडवों और कौरवों के बीच महाभारत युद्ध आरम्भ होने से पूर्व पांडवों और भगवान श्रीकृष्ण ने इस स्थान पर भगवान शिव की पूजा की तथा महाभारत का युद्ध विजय का आर्शीवाद प्राप्त किया था।

पर्व एवं उत्सव

वैसे तो स्थानेश्वर मंदिर में सभी त्यौहार मनाये जाते हैं किन्तु विशेषकर महाशिवरात्रि के त्यौहार पर विशेष पूजा का आयोजन किया जाता है। इस दिन मंदिर को फूलों एवं दीपमालिकाओं से सजाया जाता है। मंदिर का आध्यात्मिक वातावरण श्रद्धालुओं के दिल और दिमाग को शांति प्रदान करता है। यह मन्दिर थानेसर से तीन किलोमीटर दूर झांसा मार्ग पर स्थित है। इतिहास के अनुसार यहां सिखों के नौवें गुरु तेगबहुदुर जी भी आए थे। इस मंदिर के समीप उनकी याद में गुरुद्वारा नवीं पातशाही भी बना हुआ है।
कुर्स्क युद्ध

कुर्स्क युद्ध (Battle of Kursk) द्वितीय विश्वयुद्ध के समय जुलाई-अगस्त १९४३ में कुर्स्क के निकट जर्मनी और सोवियत संघ के बीच लड़ा गया एक युद्ध था।
अपहरण (2005 फ़िल्म)

संक्षेप

अजय शास्त्री (अजय देवगन) एक मेधावी स्नातकोत्तर और ईमानदार युवक है जिसका सपना है कि वह भी पुलिस ऑफिसर बने। उसके पिता रघुवंशी शास्त्री (मोहन अगाशे) एक सेवानिवृत्त पूर्वशिक्षक है जो आदर्शवादी सिद्धांतों और गांधीवादी नीति का पालन करते है जो सामाजिक कार्यों में अपने को सक्रिय रखते हैं। प्रोफेसर शास्त्री को जितना अपने आदर्शवाद सिद्धांतों का विश्वास है उतना ही वे अपने बेटे अजय से उनपर चलने की अपेक्षा रखते हैं। पर कई बार यही नैतिक सिद्धांतों के चलते अजय को अपने महत्वाकांक्षाओं की राह में खटकते हैं, जिससे पिता-पुत्र के विचारों में दरार की स्थिति उत्पन्न हो जाती है।
अजय अपने दोस्त काशीनाथ (आयूब खान) के साथ मूरली से काफी बड़ी रकम कर्ज लेते है ताकि पुलिस बहाली की मेरिट लिस्ट में अपने नाम के चयन के लिए रिश्वत दे सके। लेकिन अजय की उम्मीद तब बिखर जाती है जब उसके पिता द्वारा पुलिस बहाली में हुए धांधली को मीडिया में उजागर करते है, परिणामस्वरूप सभी अभ्यार्थियों के साथ अजय का नाम भी कट जाता है। वहीं मुरली उन पर जल्द कर्ज चुकाने का दबाव डालता है। मजबूरन अजय अपने साथियों के साथ मिलकर अपहरण की कोशिश करते है, वे सफल भी हो जाते है लेकिन जल्द ही उनको आभास होता है कि उनका बंधक गया सिंह (यशपाल शर्मा) के अधीन है और वह विधायक तबरेज़ आलम (नाना पाटेकर) का वफादार गुर्गा है।

मुख्य कलाकार

▪अजय देवगन - अजय शास्त्री
▪बिपाशा बसु - मेघा बसु
▪नाना पाटेकर - तबरेज़ आलम (विधायक)
▪यशपाल शर्मा - गया सिंह
▪मोहन अगाशे - प्रोफेसर रघुवंश शास्त्री
▪आयुब खान - काशी नाथ
▪अनूप सोनी - आकाश रंजन (प्रेस पत्रकार)
▪मुकेश तिवारी - पुलिस अधीक्षक अनवर खान
▪चेतन पण्डित - दया शंकर
▪पंकज त्रिपाठी - गया सिंह का आदमी
▪एहसान खान - डी.एस.पी वीरेन्द्र शुक्ला
▪मुरली शर्मा - मुरलीधर
▪बृजगोपाल - जगन्नाथ मण्डल
▪अखिलेन्द्र मिश्रा - बृजनाथ मिश्रा (मुख्यमंत्री)
▪राधाकृष्णा दत्ता - सेठ सूरजमल
▪मुकुल नाग - उस्मान
▪चेतन पण्डित - दिनकर पाण्डे (गृहमंत्री)
▪पद्म सिंह - धरम सिंह
▪पृथ्वी जुत्थी - द्वारका
▪खालिद सिद्दीकी - कमल किशोर
▪मृलनालिणी शर्मा
▪राज खान - सेठ चाँदमल
▪प्रथमेश मेहता
▪खान जहांगीर खान - सलीम खान
मार्कस ट्रेस्कोथिक

मार्कस एडवर्ड ट्रेस्कोथिक, एमबीई (जन्म: 25 दिसंबर 1975, अंग्रेज़ी: Marcus Edward Trescothick) अँग्रेज़ क्रिकेट खिलाड़ी है जो इंग्लैंड क्रिकेट टीम और समरसेट काउंटी क्रिकेट क्लब की तरफ से खेलते थे। उनका 2000 से 2006 तक इंग्लैंड की राष्ट्रीय क्रिकेट टीम में टेस्ट और वनडे दोनों में हमेशा चयन होता था। तनाव संबंधी कारक के चलते उनका अंतर्राष्ट्रीय करियर खत्म हो गया। उन्होंने कुल 76 टेस्ट मैच खेलें जिसमें उन्होंने 14 शतक और 29 अर्धशतक के साथ 5,825 रन बनाए। 123 एक दिवसीय अंतर्राष्ट्रीय में 12 शतक और 21 अर्धशतक के साथ उन्होंने 4,335 रन बनाए। उनकी बल्लेबाज़ी औसत टेस्ट में 43.79 और वनडे में 37.37 रही।
व्येरा लुदीकोवा

व्येरा लुदीकोवा (चेक भाषा में Věra Ludíková) चेक कवि है। उसका जन्म १६ जून १९४३ हुआ। वह आध्यात्मिक काव्य लिखती है। उसकी कविताओं का बहुत-सी भाषाओं में अनुवाद किया गया है। अक्सर कविताओं का एस्पेरांतो भाषा में अनुवाद किया गया है। कुछ उसकी कविताएँ हिंदी में भी उपलब्ध हैं। जिन पुस्तकों में हिंदी में लिखा हुआ काव्य मौजूद है उनके नाम नीचे दिये जाते हैं।

आतमा की आवाज़ सुनना (१+१६)

यह पुस्तक सन २००० प्रस्तुत हुई। इस किताब में एक कविता है जिसका १६ भाषाओं में अनुवाद किया गया है। हिंदी में अनुवाद छेदी लाल और दागमार मारकोवा।

कंटाटा

यह किताब सन २००१ प्रस्तुत हुई। गगन नामक कविता का अनुवाद स्वेतिस्लव कोस्तिच से किया गया है।

ऋतुराज ‌‌

(चेक भाषा में Je jaro) यह किताब सन २००२ प्रस्तुत हुई। इस पुस्तक में एक आध्यात्मिक लेख है जिसका ३७ भाषाओं में अनुवाद किया गया है। हिंदी में अनुवाद स्वेतिस्लव कोस्तिच।

हे प्राग, जब तुझसे विदा ले रहा हूँगा ‌‌

(चेक भाषा में Až jednou budu se s tebou loučit, Praho) यह किताब सन २०११ प्रस्तुत हुई। यह कविता सिर्फ़ चेक भाषा में लिखी हुई है लेकिन ज़्देन्येक वाग्नेर (Zdeněk Wagner) ने इस कविता के भाग का हिंदी में अनुवाद किया और दूसरे अनुवादों के साथ उसे सुनाया। हिंदी में अनुवाद अनुवादक के जाल पृष्ठ से उपलब्ध है।

काली बुंद का वज़न क्या है

(चेक भाषा में Kolik váží černá kapka) सन २०१८ प्रकाशित थी। यह काव्यात्मक किताब है, एतिहासिक नहीं। रचायित्री इस में प्राचीन सभ्यताओं जैसे प्राचीन मिस्र, मेसोपोटामिया, प्राचीन चीन, तिब्बत आदि के बारे में लिखती हैं और दिखाती हैं कि इन सभ्यताओं का इतिहास व संस्कृति वर्तमान समय से कैसे संबंधित है। किताब में सिंधु घाटी सभ्यता के बारे में भी कुछ लिखा जाता है। यह महत्त्वपूर्ण और दिलचस्प भी है क्योंकि अक्सर यूरोपीय लोग हड़प्पा तथा मोहन जोदड़ो बहुत कम जानते हैं। किताब के आवरण पृष्ठ पर ऋग्वेद के चार छंद दिखाए जाते हैं।
सावित्रीबाई फुले पुणे विद्यापीठ

इतिहास

पुणे विश्वविद्यालयकी स्थापना पुणे विश्वविद्यालय अधिनियम के अधीन की गई थी, जिसे १० फ़रवरी १९४८ को बम्बई विधान-मंडल ने पारित किया था। उसी वर्ष, डा एम॰ आर॰ जयकर ने विश्वविद्यालय के प्रथम उपकुलपति का पदभार ग्रहण किया। श्री बी॰ जी॰ खैर, जो बम्बई सरकार (विधान-मंडल) के मुख्यमंत्री और शिक्षामंत्री थे, ने अपने प्रयासों से विश्वविद्यालय को बड़ा भूखण्ड दिलाने में सहायता की। प्रारंभिक १९५० में, विश्वविद्यालय को ४११ एकड़ (१.७ किमी²) भूमि आवंटित कि गई।

क्षेत्राधिकार

प्रारंभ में विश्वविद्यालय क्षेत्राधिकार पश्चिमी महाराष्ट्र के १२ जिलों में था। लेकिन, १९६४ में कोल्हापुर में शिवाजी विश्वविद्यालय की स्थापना के बाद, पुणे विश्वविद्यालय का क्षेत्राधिकार ५ जिलों तक ही सीमित रह गया, जो इस प्रकार हैं: पुणे, अहमदनगर, नासिक, धुले और जलगाँव। इनमें से दो जिले - धुले और जलगाँव- उत्तर महाराष्ट्र विश्वविद्यालय से जुड़े हैं, जो अहस्त १९९० में स्थापित कि गई थी।
झूठा कहीं का

संक्षेप

राय परिवार में चार लोग शामिल हैं: पिता, माता शान्ति (इन्द्रानी मुखर्जी) और दो बेटे, अजय और विजय। एक जहाज पर यात्रा करते समय वे एक भयंकर तूफान में फँस जाते हैं, जिससे जहाज डूब जाता है और परिवार अलग हो जाता है। जबकि अजय और उसकी माँ एक साथ हैं, पिता राय और इसी तरह विजय अलग हो जाते हैं। धनवान जगतनारायण खन्ना (पिंचू कपूर), राय को बचा लेता है, उसे घर ले जाता है और उसे अपना व्यापारिक साझेदार बनाता है। वर्षों बाद, राय के बेटे बड़े हो गए हैं। अजय (ऋषि कपूर) पिंटो के गैराज में काम करने वाला एक मोटर मैकेनिक है, लेकिन उसके सपने बड़े हैं। वह झूठा और ठग है, जो शीतल खन्ना (नीतू सिंह) नाम की एक धनी महिला के साथ अपने सपने सच करना चाहता है। 
फिर विजय (राकेश रोशन) है, जिसे अब विक्रम के नाम से जाना जाता है। वह शीतल खन्ना के लिए काम करता है और एक दिन उससे शादी करने की उम्मीद रखता है। लेकिन माला नाम की एक खूबसूरत महिला के साथ उसका रिश्ता है। जब माला गर्भवती हो जाती है, तो विक्रम उससे शादी करने से इनकार कर देता है। इसके तुरंत बाद, माला को मार दिया जाता है और विक्रम को प्रेम (प्रेम चोपड़ा) नामक एक व्यक्ति द्वारा ब्लैकमेल किया जाता है। वह दावा करता है कि उसने विक्रम को माला को मारते हुए देखा है। जब विक्रम और प्रेम को पता चलता है कि शीतल अजय से शादी कर सकती है, तो वे एक साथ मिल जाते हैं और उसके खिलाफ साजिश रचते हैं।
एपिक (ब्राउजर)

एपिक एक ब्राउजर है। इसकी खास बात यह है कि इसमें कई फीचर भारत को केंद्र में रखकर बनाए गए हैं।

परिचय

इसे बेंगलुरू की हिडेन सॉफ्टवेयर रिफ्लेक्स कंपनी ने विकसित किया है। विश्वभर में प्रयोग किया जा सकने वाला यह ब्राउजर भारत का पहला इंटरनेट ब्राउजर होगा। भारतीय इंजीनियरों की एक टीम द्वारा बनाया गया इस एपिक ब्राउजर को मोजिला प्लेटफार्म के आधार पर तैयार किया गया है।
एपिक को तैयार करने वासली कंपनी हिडेन रिफ्लेक्स के अनुसार इस ब्राउजर को विस्तृत रूप देने से पहले इसके संक्षिप्त संस्करण का परीक्षण किया गया था जो कि पूरी तरह से सफल रहा है। एपिक ब्राउजर पर 1500 से ज्यादा थीम मौजूद हैं। ब्राउजर के साइड बार पर कई तरह की एप्लिकेशन की एक लिस्ट है जिस पर क्लिक करते ही कोई भी एप्लिकेशन चुना जा सकता है। मसलन इस ब्राउजर से टि्वटर, फेसबुक और अन्य सोशल नेटवर्किग साइट पर भी लॉग इन किया जा सकता है।
यही नहीं इसे कुल 12 भारतीय भाषाओं के अन्तःनिर्मित ध्वन्यात्मक/बुद्धिमान सम्पादक है। साथ ही इस ब्राउजर में तमाम लेटेस्ट खबरों, लाइव टीवी चैनल, विडियो, स्टॉक की जानकारी, लाइव क्रिकेट स्कोर, नए म्यूजिक एल्बम के लिए भी साइडबार बनाया गया है।
इपिक ब्राउजर मे सिक्योरिटी के लिए भी खास इंतजाम हैं। इसके साथ ही एंटीवायरस सिस्टम जुड़ा हुआ है। पहले भारतीय ब्राउजर को तैयार करने वाली कंपनी हिडेन रिफ्लेक्स को भारतीय मूल के अमरीकी इंजीनियर आलोक भारद्वाज द्वारा वर्ष 2007 में स्थापित किया गया था।
अनुकूली नियंत्रण

प्राचल का अनुमान लगाना

अनुकूली नियंत्रक का कार्य प्राचल आकलन (पैरामीतर एस्टिमेशन) पर आधारित होता है। इसके लिये कई विधियाँ हैं जिनमें रिकर्सिव लीस्ट स्क्वायर्स विधि (recursive least squares) तथा प्रवणता उतार (gradient descent) विधि।

वैकल्पिक नियन्त्रण विधियाँ

जैसा कि ऊपर कहा जा चुका है, ठोस नियंत्रण (रोबस्ट कन्ट्रोल) भी उस स्थिति में उपयोगी है जब नियन्त्रित प्रणाली के प्राचल बदल रहे हों।
साधन

साधन का अर्थ किसी कार्य के लिए पर्याप्त वस्तुओं का संग्रह। 
यह शब्द हिंदी में काफी प्रयुक्त होता है, यदि आप इसका सटीक अर्थ जानते है तो पृष्ठ को संपादित करने में संकोच ना करें (याद रखें - पृष्ठ को संपादित करने के लिये रजिस्टर करना आवश्यक नहीं है)। दिया गया प्रारूप सिर्फ दिशा निर्देशन के लिये है, आप इसमें अपने अनुसार फेर-बदल कर सकते हैं।

उदाहरण

आइपीएल के पास साधनों की कोई कमी नहीं - इसका अंदाज़ा इससे लगाया जा सकता है कि उन लोगों ने पहला टोरनमेंट सभी टीमों और खिलाडियों के साथ दक्षिण अफ्रीका में आयोजित किया।
शार्ङ्गधरसंहिता

सार्ङगधरसंहिता, आयुर्वेद का प्रसिद्ध ग्रन्थ है। इसके रचयिता शार्ङ्गधर हैं। इसकी रचना १२वीं शताब्दी में हुई थी। इसमें तीन खण्ड हैं - प्रथम खण्ड, मध्यम खण्ड तथा उत्तर खण्ड। श्री शार्ंगधराचार्य ने इस ग्रन्थ की विषयवस्तु को प्राचीन आर्ष ग्रन्थों (चरक एवं सुश्रुत संहिताओं तथा कुछ रसायनशास्त्रीय ग्रन्थों) से संग्रह करके इसमें साररूप में प्रस्तुत किया है। इस ग्रन्थ पर कम से कम तीन टीकाएं हैं- हरि स्वामी, सायन और कवीन्द्र के भाष्य।
आचार्य ने इसकी भाषा को सरल एवं समझने योग्य रखा है। वे इसमें अति विस्तार से बचे हैं।
शार्ङ्गधरसंहिता, लघुत्रयी का एक महत्वपूर्ण संहिता है। इस संहिता में आयुर्वेद की विषयवस्तु चरक संहिता एवं सुश्रुत संहिता से ली गयी है।

महत्व एवं विशेषता

मध्यकाल की यह एक मात्र संहिता है। नाड़ी ज्ञान द्वारा रोग-परीक्षा आयुर्वेद शास्त्र की एक विलक्षण विद्या है। कुशल वैद्यों द्वारा नाड़ी में सूत (धागा) के एक सिरे को बांधकर, दूसरे सिरे को पकड़कर नाड़ी गति का ज्ञान करके, रोग एवं रोगी के सम्बन्ध में सब कुछ सत्य-सत्य बता देने की घटना प्रसिद्ध है। नाडीशास्त्र के प्राचिन आचार्यो में कणाद आदि का नाम आता हैं। इसी परम्परा क्रम में आचार्य शार्ङ्गधर भी हैं जो नाड़ी शास्त्रज्ञ कहे गये है। शार्ङ्गधर ने अपने पूर्वविर्ती समय के उपलब्ध सभी ग्रन्थों का सम्यक आलोचन एवं सूक्ष्म निरिक्षण करके एक विकसित ग्रन्थ का निमार्ण किया है। कुल ३ खण्डों में और ३२ अध्यायों सहित संपूर्ण विषयों का वर्णन किया है।
मध्य काल की यह एक मात्र संहिता है। उस काल में चिकित्सा की प्रधानता थी, तथा इस समय राजपूत और मुगल दोनों का शासन था। तांत्रिक और सिद्ध संप्रदाय अपने चर्मोत्कर्ष पर थे, अतः मध्य काल से पूर्ण प्रभावित होने के कारण यह संहिता काफी लोकप्रिय हुई थी।
इसमें वर्णित विषयों की निम्न विशेषताएं हैं-
1. राशि भेद से ऋतुओं का विभाजन।
2. नाड़ी परीक्षा का सर्वप्रथम वर्णन।
3. दीपन पाचन, शुक स्तम्भन, पुरीष स्तम्भन आदि नाम से औषधियों का वर्गीकरण तथा मात्रा आदि का विचार है।
4. दोष धातु मल की निरूक्ति, दोषों के प्रकार, उनकी प्रधानता, धातुओं का पोषण क्रम, विष्णु पादामृत या आक्सीजन का शरीर के भीतर तृप्त होना, पाचन क्रिया एवं मूत्र निर्माण का वर्णन है।
5. रक्त को भी दोष मानकर एवं रोगों के भेद का वर्णन एवं कृमियों के 20 भेदों के अतिरिक्त स्नायुक कृमि का वर्णन ।
6. रोगों का वर्गीकरण विस्तार से किया गया है, जैसे आमवात का 4 प्रकार।
7. दृष्टि रोग और गर्भ दोष के 8 भेद, स्त्री रोग के तीन भेद तथा शीतोपद्रव, शल्योपद्रव, क्षार उपद्रव आदि का वर्णन।
8. चिकित्सा में विषों का प्रयोग जैसे- वत्सनाभ आदि विषों का प्रयोग, जैसे- कृष्ण सर्प विष, विष के वेगों का वर्णन ।
9. धातुओं का शोधन, मारण, अनेक रस औषधियों का निर्माण एवं प्रयोग का वर्णन किया गया है।
10. शार्ङ्गधरसंहिता में चरक, सुश्रुत, वाग्भट्ट, चक्रद्रप्त और सौढ़ल के प्राचीन ग्रंथों का एवं रस शास्त्र के प्राचीन ग्रंथों का संकलित रूप है।
11. प्राचीन आयुवैदिक संहिताओं से हटकर नाड़ी विज्ञान का विस्तृत वर्णन प्राप्त है।